**ՀԱՇՎԵՏՎՈՒԹՅՈՒՆ**

**ՀՀ ՏԱՎՈՒՇԻ ՄԱՐԶՈՒՄ 2019թ. ՄՇԱԿՈՒՅԹԻ** **ԲՆԱԳԱՎԱՌՈՒՄ**

**ԿԱՏԱՐՎԱԾ ԱՇԽԱՏԱՆՔՆԵՐԻ ՎԵՐԱԲԵՐՅԱԼ**

Համաձայն ՀՀ Կառավարության <<ՀՀ Տավուշի մարզի պատմության և մշակույթի անշարժ հուշարձանների պետական ցուցակը հաստատելու մասին>> 2004թ. դեկտեմբերի 30-ի N1929-Ն որոշման Տավուշի մարզի ցանկը ներառում է 1996 հուշարձան՝ 797 պահպանական միավորով:

Մարզի տարածքում գտնվող պատմության և մշակույթի անշարժ հուշարձանների պահպանման նպատակով մարզի Պատմական միջավայրերի պահպանության ծառայության տարածաշրջանների ստորաբաժանումների հետ համատեղ ըստ հուշարձանների կազմվել է պատասխանատու կազմակերպությունների ցանկ /ուսումնական հաստատություններ, զորամասեր, պատանի կամավորականներ, ՀԿՆ-եր և այլն/:

Մշտապես ուշադրության կենտրոնում են գտնվում հանրապետական և տեղական նշանակության հուշարձանները, զոհված ազատամարտիկների, հայրենական պատերազմի, Հայոց Մեծ եղեռնի հուշահամալիրները, հուշարձանախմբերը: Կատարվում են սանմաքրման և բարեկարգման աշխատանքներ:

Սանմաքրման և բարեկարգման աշխատանքներ են կատարվել Ջուխտակ վանքում, Մաթոսավանքում, Աղավնավանքում, Մակարավանքում, <<Միմինո>> և այլ արձանախմբերի տարածքներում, ինչպես նաև Դիլիջան, Ւջևան, Նոյեմբերյան, Բերդ քաղաքների և համապատասխան տարածաշրջանների գյուղական համայնքների ՀՄՊ զոհվածների հուշարձաններում և այլն:

Իջևանի համայնքապետարանը համայնքի տարածքում գտնվող մշակույթի անշարժ հուշարձանների շրջակայքում պարբերաբար իրականացնում է ինչպես բարեկարգման, այնպես էլ կանաչապատման աշխատանքներ: Բարեկարգված և լուսավորված է <<Մայր Հայաստան>> արձանի շրջակայքը, Աշոտ երկաթ թագավորի արձանը, Գետափնյա փողոցի քանդակները, Խաղաղություն հուշակոթողը, Սրբոց Նահատակաց Բաց Խորանը: Աշխատանքներ են տարվում վնասված քանդակների վերականգնման ուղղությամբ: Քաղաքային զբոսայգու 8 տեսախցիկի շնորհիվ այգում տեղադրված քանդակները գտնվում են մշտական հսկողության տակ:

Մարզի շատ համայնքներում հուշարձանների պահպանությունն ապահովելու նպատակով տարածքները գիշերային ժամերին լուսավորվում են:

Մարզպետի կողմից շարունակական աշխատանքներ են տարվում հուշարձանների և դրանց պահպանման գոտիներում ֆիզիկական և իրավաբանական անձանց կողմից ապօրինի գործունեությունները կանխելու և դրանց հետևանքները վերացնելու ուղղությամբ:

2019 թվականին  հուշարձանների պահպանման գոտիների տարածքում խախտումների և չհամաձայնեցված այլ բնույթի աշխատանքների կատարման դեպքեր չեն արձանագրվել:

Միաժամանակ, ելնելով այն հարցի կարևորությունից, որ պատմական ժառանգությունը հանդիսանում է մեր մարզի և նրա ժողովրդի պատմության, մշակույթի և քաղաքականության վկայության հիմնական բաղադրամասը և այն ենթակա է ոչ միայն պահպանման ու հոգածության, այլև հուշարձանների ամրացման, վերականգնման, վերանորոգման և տարածքի բարեկարգման, մարզպետի կողմից համայնքների ղեկավարներից պահանջվել է առանձնակի ուշադրություն և մոտեցում դրսևորել պատմամշակութային հուշարձանների` եկեղեցիների, վանքերի, մատուռների, խաչքարերի և պատմական նշանակություն ունեցող մյուս արժեքների ոչ միայն պահպանման, այլև վերը նշված ուղղություններով տարվող աշխատանքներին:

Հրահանգվել է աշխատանքներ տանել հուշարձանները վահանակներով և ազդագրերով ապահովելու ուղղությամբ:

Պատմական միջավայրերի պահպանության ծառայության կողմից հաշվառվել և պահպանության է ընդունվել Գոշ և Խաչարձան գյուղերի միջակայքում շինարարական աշխատանքների ընթացքում հայտանբերված Ք.Ա. 7-ից 6-րդ դդ. Հանրապետական նշանակության նորահայտ հուշարձանը/ Դամբարանադաշտ/, Դիլիջանի Շամախյան թաղամասում բնակիչների կողմից հայտնաբերված նոր հուշարձաններ՝ 12-13 դդ. 2 խաչքար և թոնիր/ ժամանակաշրջանը ճշտված չէ/:

Վերանորոգման աշխատանքներ է կատարվել Այգեհովիտ համայնքում գտնվող Սուրբ Սրվեղ եկեղեցում՝ մասնավորապես փոխվել է մուտքի դուռը, տեղադրվել է սեղան և նստարան, վերանորոգվել են աստիճանները: Եկեղեցուն կից կա այգի, որտեղ իրենց ժամանցն են կազմակերպում թե զբոսաշրջիկները և թե գյուղի ազգաբնակչությունը: Այնտեղ նույնպես կատարվել են բարեկարգման և վերակառուցման աշխատանքներ: Տեղադրվել է տեղեկատվական վահանակ:

Մարտին Կողբի բնակիչներից մեկը իր այգում փոս փորելու ժամանակ հողի տակ հայտնաբերել է կավապատ սենյականման տարածք և գտածոներ: Ընթանում են ուսումնասիրություններ:

Ապահովել է մարզի տարածքում ֆիզիկական և իրավաբանական անձանց հանձնված տարածքներում գտնվող, ինչպես նաև օգտագործվող տեղական նշանակության հուշարձանների / այդ թվում՝ բնակելի տներ, շինություններ և այլն/ վերահսկողությունը, պահպանման նպատակով աշխատանքներ են տարվում համապատասխան պարտավորագրերի ստացման ուղղությամբ:

Ապրիլի 7-ին Դիլիջանի երկրագիտական թանգարան-պատկերասրահի կոլեկտիվի կողմից  իրականացվել են  օղակաձև տրանսպորտային հանգույցի տարածքում գտնվող  անվանի քանդակագործ Կառլեն Նուրիջանյանի հեղինակած՝ «Կոլտնտեսուհին»  արձանի   մաքրման և շրջակա տարածքի  բարեկարգման աշխատանքներ: Արվեստի այս բարձրարժեք ստեղծագործությունը որպես թանգարնային արժեք  գտնվում է երկրագիտական թանգարան- պատկերասրահի պահպանության ներքո:

Սեպտեմբերի 15-ին Դիլիջանի զորամասում  կայացավ «Սուրբ  Խաչ»  մատուռի օծման հանդիսավոր արարողությունը:

Մարզի տարածքում իրականացրել է վերահսկողություն օգտագործման հանձնված հուշարձանների պահպանության գործընթացների նկատմամբ.

ՀՀ կրթության, գիտության, մշակույթի և սպորտի նախարարության ենթակայության <<Պատմամշակութային ժառան­­գության գիտահետազոտական կենտրոն>> ՊՈԱԿ-ի մասնագետները մշակել են մարզի Այրում քաղաքի Արճիս բնակավայրի <<Գերեզմանոց (18-19-րդ դդ.)>>, <<Քարայր-կացարան (ուշ միջնա­դար)>> և <<Հուշարձան ԵԱԶ (1970-ական թթ.)>>, Կիրանց համայնքում հաշվառված «Վանական համալիր Կիրանց (13-րդ դ.)» և «Դամբարանադաշտ (Ք. ա. 2-1-ին հազ.)», Կողբ համայնքի վարչական տարածքում հաշվառված «Ամրոց «Դուրգանաձոր» (Ք. ա. 2-1-ին հազ.)», «Ամրոց «Պատաշար» (Ք. ա. 1-ին հազ.)», «Ամրոց «Կոնդոխավանք» (Ք. ա. 2-1-ին հազ.)», «Ամրոց (Ք. ա. 2-1-ին հազ.)», «Ամրոց «Կոզման» (Ք. ա. 2-1-ին հազ.)», «Գյուղատեղի «Կոզման» (15-19-րդ դդ.)», «Գյուղատեղի «Տվարաեղցի» (վաղ միջնադար)» և «Ջ. Կարախանյանի անվան դպրոցի շենք (1928 թ.)» պատմա­­մշա­կու­թային հուշար­­­ձա­նների պահպա­­­­­­նական գոտիների նախա­գ­ծերը: Նախագծերը սահմանված կարգով համաձայնեցվել են ինչպես համայնքների ղեկավարների կողմից, այնպես էլ մարզպետի և ՀՀ ԿԳՄՍՆ կողմից:

Դիլիջան համայնքի տարածքում օգտագործման հանձնված հուշարձաններից առկա է <<Հին Դիլիջան>> ժողովրդական ճարտարապետության արգելոց-թանգարանի շենքերը և շինությունները: Տվյալ հուշարձանի պահպանման համար համայնքին որևէ պարտավորություն չի վերապահված: Վերջինս հանձնվել է ՀՀ Կառավարության 2004թ. Հուլիսի 8-ի թիվ 1023-Ն որոշմամբ ԿԳՄՍ նախարարությանը:

Իրականացրել է մարզի տարածքում գտնվող հուշարձանների հանրահռչակմանն ուղղված աշխատանքներին.

Այս տարի Հուշարձանների և տեսարժան վայրե­րի միջազգային օրվան նվիրված միջոցառումները կազմակերպվել և անց են կացվել «Գյուղական լանդշաֆտներ» խորագրով: Այդ նպատակով ՀՀ ԿԳՄՍ նախարարություն է ներկայացվել մարզում գործող թանգարան­ներում և մշա­կու­թային օջախներում Հուշարձանների և տեսարժան վայրերի միջազգային օրվան նվիրված միջոցառումների անցկացման ծրագրերը և միջոցառումների համառոտ նկարագրությունները: Նշված խորագրով կազմակերպվել են ցերեկույթներ գրադարաններում, թեմատիկ ցուցահանդեսներ թանգարաններում, արվեստի և գեղարվեստի դպրոցներում:

Հանրահռչակման նպատակով մարզի տարածքում գտնվող հուշարձանների մոտ տեղադրվել են ուղեցույցեր, տեղեկատվական ցուցատախտակներ:

Ստեղծվել է զբոսաշրջային քարտեզ, որտեղ ընդգրկված են մարզի պատմամշակութային հյուշարձանները, մշակութային կազմակերպությունները, զբոսաշրջային երթուղիները /հայերեն և անգլերեն լեզուներով/, պատրաստվել են տարբեր հուշանվերներ, որոնք հասանելի են բնակչության և համայնք այցելող զբոսաշրջիկների համար: Մարզի տարածքում գտնվող հուշարձանների հանրահռչակաման նպատակով կազմակերպվել են ճանաչողական էքսկուրսիաներ, ուխտագնացություններ մարզի տարածքում գտնվող տարբեր պատմամշակութային հուշահամալիրներ, հուշարձաններ, տեսարժան վայրեր, ինչի ընթացքում անցկացվում են նաև պատմամշակութային տարածքների մաքրման աշխատանքներ:

Դիլիջանի Գեղարվեստի ակադեմիայի մասնաճյուղի և Հովհ. Շարամբեյանի անվան գեղարվեստի դպրոցի կողմից կազմակերպվել են բացօթյա պլեներային աշխատանքներ պատմամշակութային հուշահամալիրների տարածքներում:

Եկեղեցիների տարածքներում, մարզի տարբեր հատվածներում տեղադրված են բազմալեզու տեղեկատու վահանակներ /որոշ տեղերում նաև Բրայլյան այբուբենով/:

Իջևանի քանդակների այգում հաճախ կազմակերպվում են մշակութային և բնապահպանական միջոցառումներ:

Այգեհովիտում կատարվել են Սբ. Սրվեղի հանրահռչակմանն ուղղված տեսահոլովակների նկարահանումներ, որոնք տեղադրվել են համացանցում:

Դիլիջան համայնքապետարանի նախաձեռնությամբ հուշարձանների հանրահռչակման նպատակով՝ ուսումնական հաստատությունների տնօրինությունների կողմից կազմակերպվել են ճանաչողական էքսկուրսիաներ Հաղարծին, Գոշավանք, Ջուխտակ վանք, Մաթոսավանք: ՈՒխտագնացություն է կազմակերպվել Ախնաբաթի վանք /Աղավնավանք/:

Հայրենական մեծ պատերազմում տարած հաղթանակի 74-ամյակին ընդառաջ՝ մայիսի 5-ին Դիլիջանի հուշարձանային համալիր են այցելել «Ռուսսկոյե պոլե», «ՕԴԵ վետերան», Երևանում գործող «Ռուսաստանի գիտության և մշակույթի կենտրոն», «Հայաստանում ռուսական բուհերի ասոցիացիա» հասարակական կազմակերպությունների պատվիարկությունը, ՀՀ Աժ պատգամավոր Ալեքսեյ Սանդիկովը, «Ռուսսկոյե պոլե» կազմակերպության ղեկավար Մարիյա Գրինչենկոն, պետական և հասարակական գործիչ Իվան Սեմյոնովի տիկինը՝ Ժաննա Սեմյոնովան և այլ ներկայացուցիչներ:

Արդեն չորրորդ տարին է՝ Հայ առաքելական եկեղեցու Տավուշի թեմի նախաձեռնությամբ, երիտասարդ կամավորների և բարեգործների աջակցությամբ Հաղարծնի վանական համալիրում նշվում է Հաղարծնի հոգևոր-մշակութային շաբաթը։

Նոյեմբերյան hամայնքի և Տավուշի Տուրիզմի զարգացման գործակալության կողմից կատարվել են համայնքի տարածքում գտնվող պատմամշակութային հուշարձանների նկարահանումներ, որոնց հիման վրա ստեղծվելու է ֆիլմաշար:

Մարզի տարածքում գտնվող հուշարձանների մասին պատմող նյութերը և նկարները տեղադրվել են ինչպես մարզպետարանի, այնպես էլ համապատասխան համայնքապետարանների կայքերում:

Մարզային մշակութային, ինչպես նաև պետական, ազգային ու այլ տոների, զանգվածային միջոցառումների կազմակերպման, ավանդական ազգային ծեսերի վերականգնման ու տարածման նպատակով իրականցվել են.

Հայաստանի Հանրապետության պետական բոլոր տոները՝ «Հայոց բանակի 27-ամյակին նվիրված միջոցառում», «Գարնանային զարթոնք»՝ Մայրության և գեղեցկության տոնին նվիրված, «Շուշիի ազատագրման օր», «Հաղթանակի 74-ամյակ» /այն ուղեկցվել է «Անմահների գնդի*»* երթերով/*,* «Հայաստանի Հանրապետության և մայիսյան հերոսամարտերի 101-ամյակ», «Երեխաների պաշտպանության միջազգային օր», «Գիտելիքի, գրի և դպրության օր», «Անկախության տոն» խորագրերով տոները, նշվել է Մեծ եղեռնի 104-րդ տարելիցը, երկրաշարժի 31-րդ տարելիցը, նշվել է Վարդավառը, մեկնարկել է Զուռնայի, Մրգօղու, «Հացի տուն» և այլ փառատոներ ու զնգվածային միջոցառումներ:

Մարզում առանձնահատուկ նշվել են Ամենայն հայոց բանաստեղծ Հովհաննես Թումանյանի և Մեծն Կոմիտասի ծննդյան 150-ամյակները /մշակութային և կրթական կազմակերպություններ/:

Մարզի բոլոր կրթական հաստատություններում անց են կացվել «Ոսկե աշուն» խորագրով միջոցառումներ:

Նշվել են եկեղեցական «Սուրբ ծնունդ», «Սուրբ Սարգիս» /Երիտասարդների օրհնության օր/, «Տյարնընդ առաջ», «Սուրբ Զատիկ», «Խաղողօրհնեք», «Ջրօրհնեք» խորագրերով տոները: Կազմակերպվել և անց են կացվել «Ծաղկի և երգի», «Վերջին զանգ», «Մեր մեծերը», «Ասմունքի փառատոն», «Ընթերցանության փառատոն» խորագրերը կրող և այլ միջոցառումներ:

Հունվարի 6-ին Հայ Առաքելական եկեղեցին նշել է Հիսուս Քրիստոսի ծննդյան և Աստվածահայտնության տոնը: Մարզում գործող բոլոր եկեղեցիներում Սուրբ Ծննդյան տոնակատարությունը սկսվել է հունվարի 5-ի երեկոյան Ճրագալույցի տոնական Սուրբ Պատարագով, որով ազդարարվել է Սուրբ Ծննդյան Ավետիսը: Ճրագալույցի Պատարագից մարդիկ իրենց տուն են տարել եկեղեցում վառած մոմերն ու ճրագները, իսկ հունվարի 6-ի առավոտյան մասնակցել են Սուրբ Ծննդյան Պատարագին:

Կազմակերպվել են՝

* միջոցառում-շքերթ՝ նվիրված Հայոց բանակի տարեդարձին /հունվար/,
* նորակոչիկների երդման արարողություններ զոհվածների հուշահամալիրներում /հունվար/,
* միջոցառումների շարք նվիրված հուշարձանների և տեսարժան վայրերի պահպանության միջազգային օրվան /18 մարտի/,
* երիտասարդական ֆլեշ-մոբեր նվիրված մայրության և գեղեցկության օրվան /ապրիլի 7/,
* մոմերով երթ և հիշատակի միջոցառումներ նվիրված Եղեռնի 104-ամյա տարելիցին՝ զոհվածների հուշահամալիրներում /ապրիլ/,
* Հաղթանակի 74-ամյակին նվիրված համաքաղաքային միջոցառումներ և զինվորական շքերթ հուշահամալիրներում,
* թատերականացված տոնահանդես՝ նվիրված երեխաների պաշտպանության օրվան /Մարզի երիտասարդական կազմակերպությունների և «Հույսի կամուրջ», «Վորլդ Վիժն» ՀԿ-ների հետ համատեղ,
* հուշ-ցերեկույթ նվիրված Գանձաքարի հերոս Ռեմիկ Մարդանյանին,
* միջոցառումների շարք՝ նվիրված Անկախության տոնին,
* ամանորյա միջոցառումների շարք:

Մարզի բոլոր հանրակրթական դպրոցներում կազմակերպվել են բաց դասեր, գրական-երաժշտական երեկոներ, վիկտորինաներ, զրույց-զեկույցներ, ասմունքի, ընթերցման, երգի մրցույթներ, բեմականացումներ, ազգային սովորույթների, տարազների ցուցադրություններ և այլն:

Երևանի Առնո Բաբաջանյանի համերգադահլիճում Նոյեմբերյան համայնքի Բերդավանի Գեղագիտական կենտրոնի կողմից իրականացվել է համերգային ծրագիր` «Բերդավանյան կյանքի մեկ օրը» խորագրով:

Դիլիջանի թիվ 6 հանրակրթական դպրոցում դեկտեմբերի  3-ին կազմակերպվել է միջոցառում`  նվիրված հացաթխման հայկական ավանդույթին: Դպրոցականները ազգային տարազներով ներկայացրել են ավանդական հացաթխման  պրոցեսը, որը զուգակցվել է երաժշտությամբ  և ազգային պարերի կատարումներով:

Աջակցել է մարզի տարածքում ավանդական տոների, ծեսերի, ուխտագնացությունների, զանգվածային միջոցառումների կազմակերպմանը.

Մարզում նշվել են ավանդույթ դարձած այնպիսի տոները, որոնցից են՝ «Սուրբ Խաչ»-ը, «Վարդավառ»-ը և այլն:

Հոկտեմբերին կայացավ Ս. Խաչի երկրպագություն Սուրբ մասունքի բերման արարողությամբ /Վարագավանք վանքային համալիր/:

Մայիսից-հոկտեմբեր ընկած ժամանակահատվածում Դիլիջանում անցեն կացվել մարզային, հանրապետական և միջազգային ավելի քան երկու տասնյակ փառատոներ, համաքաղաքային հոբելյանական միջոցառումներ.

* Մայիսի 18-ին Դիլիջանի քաղաքային հրապարակում մասսայական մեծ միջոցառմամբ նշվեց Եվրոպայի օրը: Միջոցառման կապակցությամբ Դիլիջան էր ժամանել Հայաստանում Եվրոմիության դեսպան Պյոտր Սվիտալսկին:
* Հուլիսի 26-ին  պատվավոր առաքելությամբ Դիլիջան էին ժամանել ՀՀ –ում Բելոռուսի դեսպանի խորհրդական Վյաչեսլավ Լիսուխան և ՀՀ միացյալ վետերանների խորհրդի նախագահ Սեմյոն Եսայանը` Բելոռուսի ազատագրման 75-ամյակի առթիվ պարգևներ հանձնելու  Դիլիջանի վետերաններին: Վետերաններ Վարդանուշ Մանուկյանը և Արտավազդ Ալիխանյանը  Բելոռուսի նախագահ Լուկաշենկոյի կողմից  պարգևատրվել են  «Բելոռուսի ազատագրման 75-ամյակի  առթիվ» մեդալով և ԱՊՀ երկրների վետերանների կոորդինացիոն խորհրդի նախագահ, նավատորմի ծովակալ Ալեքսեյ Սորոկինի կողմից՝ «Պատվավոր վետերան» կրծքանշանով:
* Հուլիսի 27-ին քաղաքային ամֆիթատրոնում կայացավ «Մինորա»  հանարապետական պարի փառատոնը: Փառատոնին մասնակից  մարզերի և մայրաքաղաքի պարի խմբերը՝  հանդես եկան  ժողովրդական, ազգագրական, պարահանդեսային և ֆոլկլորային պարերի կատարմամբ:
* Օգոստոսի 17-ին  Հայաստանի  վաստակավոր նկարիչ, ՀՀ մշակույթի վաստկավոր գործիչ Հովհաննես Շարամբեյանի  (1926–19862.թթ.)  ծննդյան 93-ամյակի կապակցությամբ Դիլիջանի  երկրագիտական թանգարան-պատկերասրահում բացվեց անվանի նկարչի և նրա սաների ստեղծագործությունների ցուցահանդեսը: Ցուցահանդեսին ներկա էին նաև Հայաստանի նկարիչների միության Տավուշի մասնաճյուղի ղեկավար Արմինե Թումանյանը և նկարչի որդին՝ Արամ Շարամբեյանը:
* Արդեն  7-րդ տարին է ինչ Լեոնիդ Ենգիբարյանի անվան  մնջախաղի միջազգային փառատոնը համախմբում է տարբեր երկրներից Հայաստան ժամանած մնջախաղցիներին, անհատ ստեղծագործողներին և թատերախմբերին: Օգոստոսի 13-ին փառատոնին մասնակցելու համար Դիլիջան էին ժամանել նաև Ճապոնիայի, Արգենտինայի և  Իրանի մնջախաղացները:
* Օգոստոսի 28-ին Դիլիջանի երկրագիտական թանգարանում բացվեց երիտասարդական լուսանկարչական ցուցահանդես՝ «Հանուն մաքուր բնության» խորագրով: Միջոցառմանը ներգրավվել էին թե Հայաստանի և թե Արցախի 16-ից 30 տարեկան երիտասարդներ: Ցուցահանդեսին ներկայացվել էին  շուրջ 50  աշխատանքներ:
* Քաղաքի անվանակոչության 475-ամյակին նվիրված միջոցառումների շարքում սեպտեմբերի 7-ին Դիլիջանը հյուրընկալել էր  «Մշակութային վերածնունդ» Արհեստների և արվեստների համահայկական փառատոնին: Ավանդական փառատոնը Դիլիջանում կազմակերպվում է արդեն 7-րդ տարին. հավակնում է հաջորդ տարի ներկայանալ միջազգային փառատոնի կարգավիճակով: Փառատոնին մասնակցում էին Հայաստանի մարզերի և Արցախի Հանրապետության ներկայացուցիչներ: Քաղաքային զբոսայգում տեղադրված տաղավարներում ներկայացված էին ժողովրդական վարպետների աշխատանքները: Ժամանած համերգային խմբերը հանդես էին գալիս հայկական և արտասահմանյան երգերի ու պարերի կատարմամբ:
* Դիլիջանի  ամֆիթատրոնում հոկտեմբերի  6-ին հանդես եկան Երևանի թատրոնի և կինոյի պետական ինստիտուտի ուսանողները՝ ներկայացնելով  հին հույն  ողբերգակ Սոֆոկլեսի «Էդիպ արքա»  ստեղծագործության  բեմականացումը: Բեմադրության պրեմիերան կայացել է Մոսկվայում, իսկ երկրորդ թատերախաղը` Դիլիջանում:
* Նոյեմբերի 1-ին   «Rotary club»-ի նախաձեռնությամբ  Դիլիջանում տեղադրվեց տարածաշրջանում առաջին  «Խաղաղության սյունը»  (Peace Pole)` զբոսաշրջային տեղեկատվական կենտրոնի հարևանությամբ:

Կողբում սեպտեմբերի 28-ին մեկնարկել է «Սեպտեմբերֆեստ» մրգօղու փառատոնը, որն ուղեկցվել է համերգով: Համերգին ելույթով հանդես են եկել ոչ միայն տեղի մշակութային կազմակերպություններն ու անհատները, այլ նաև մայրաքաղաքից ժամանած «Դաղդղան բենդ» համույթը, Արսեն Սաֆարյանը և այլոք: «Սեպտեմբերֆեստ» մրգօղու փառատոնի շրջանակներում Կողբի գեղարվեստի դպրոցի տարածքում կազմակերպվել են վարպետաց դասեր։ Հայ Առաքելական Եկեղեցու Տավուշի թեմի առաջնորդ գերաշնորհ Տեր Բագրատ եպիսկոպոս Գալստանյանի նախաձեռնությամբ Վարագա Սուրբ Խաչը Տեր Հիսուս Քրիստոսի Սուրբ Խաչի մասունքով բերվեց Կողբ՝ «Սեպտեմբերֆեստ»  փառատոնի անցկացման վայր:

Յուրաքանչյուր տարի կազմակերպվում են բազմաթիվ ուխտագնացություններ թե Հայաստանում, թե Արցախում և թե հարևան Վրաստանում գտնվող հայկական սրբավայրեր:

Հատկանշական էր ուխտագնացությունը մարզի Այգեհովիտ գյուղում գտնվող Սբ. Սրվեղ եկեղեցի, ինչի արդյունքում Բագրատ Սրբազանի հովանավորույամբ նկարահանվեց «Ոչ միայն հացիվ» խորագրով տեսահոլովակը և ներկայացվեց հանրությանը:

Իջևանի արվեստի դպրոցի «Փյունիկ» պարային համույթը ակտիվորեն մասնակցում է Երկրապահի ավանդական դարձած ուխտագնացությանը դեպի Մակարավանք, Լեռնային Ղարաբաղի Հանրապետություն, Ծիծեռնակաբերդ:

Ավանդական է դարձել Ենոքավան համայնքի վարչական տարածքում գտնվող «Ապագա տուր» և «Յելլ էքստրիմ պարկ» ՍՊ ընկերությունների կողմից նշված տարածքի հանգստյան գոտիներում զանգվածային միջոցառումների և փառատոների կազմակերպումն ու անցկացումը / օրինակ՝ «Հայ բույս» և այլն/:

### **Հունիսի 2-ին սահմանամերձ Սարիգյուղում տրվեց «SARI FEST 2019» խորագրով մշակութային միջոցառումների մեկնարկը, որի նպատակն էր ներդրողների, նվիրատուների, դրսում բնակվող սարիգյուղացիների ուշադրությունը հրավիրել գյուղի մշակույթի տան խնդրի վրա և միջոցներ հանգանակել շենքի վերանորոգման համար։**

Հուլիսի 7-ին «Կողբի մշակույթի կենտրոն»-ում կայացել է «Միասին» երգչախմբի համերգը:

Օգոստոսի 10-11-ը Բերդի «Սորաններ» դենդրոպարկի տարածքում տեղի է ունեցել Շամշադինի մեղրի և հատապտուղների 8-րդ ամենամյա փառատոնը։

Որոշ զանգվածային միջոցառումներ ուղեկցվել են ծառատունկերով:

Մարզի բոլոր համայնքները նշել են Ամանորը:

Աջակցություն է ցուցաբերվել մարզին բնորոշ ավանդական արհեստագործության զարգացման ծրագրերի մշակմանն ու իրականացմանը.

2019 թվականին շարունակվել են գորգագործության, խեցեգործության ու բատիկի ուսուցմանն ուղղված ծրագրերը: Համապատասխան նյութատեխնիկական միջոցներ ձեռք բերելով` դպրոցներում իրականացվում է համապատասխան արհեստագործական խմբակային դասընթացներ, որտեղ երեխաները գեղագիտական դաստիարակություն ստանալու հետ մեկտեղ ձեռք են բերում մասնագիտություն և համապատասխան արհեստագործական գիտելիքներով նոր հնարավորություններ ստանում լավագույնս ներկայանալու նաև տեղական, հանրապետական ու միջազգային ցուցահանդեսներում, մրցույթներում ու տոնավաճառներում:

Դիլիջանի Հովհ. Շարամբեյանի անվան մանկական գեղարվեստի դպրոցը մասնաճյուղեր է բացել խոշորացված համայնքի Հաղարծին, Թեղուտ, Խաչարձան և Աղավնավանք գյուղերում. աշակերտների ընդհանուր թիվը՝ 345 է, որից գյուղական բնակավայրերում՝ 102: Դպրոցում ուսումնական ծրագրերի շրջանակներում իրականացվում է արհեստագործական խմբակային դասընթացներ և երեխաները ձեռք բերելով համապատասխան մասնագիտական գիտելիքներ մասնակցում են բազմաբնույթ ցուցահանդեսների, մրցույթների ու փառատոների: Բոլոր մրցույթ- փառատոներին նրանք կարողացել են գրավել մրցանակային տեղեր: Որոնցից կարելի է հատկապես առանձնացնել Չեխիայի «Լիդիցե 47-րդ 2019» միջազգային նկարչական և դեկորատիվ կիրառական արվեստի մրցույթ-փառատոնը, Մակեդոնիայի հանրապետությունում անցկացվող նկարչական մրցույթ-փառատոնը, Հայ Ամերիկյան բարեկամությանը նվիրված ցուցահանդես-մրցույթը, ք. Մոսկվայում կայացած «Земли родной очарованье» խորագրով մրցույթը, «Իմ Սարյանը» խորագիրը կրող նկարչական մրցույթը և այլն: Նշված բոլոր փառատոներում թե դպրոցը, և թե մասնակիցները պարգևատրվել են գավաթներով, դիպլոմներով, պատվոգրերով, շնորհակալագրերով, հուշանվերներով:

Մարզում պարբերաբար կազմակերպվել են մասսայական մշակութային միջոցառումներ ցուցահանդեսների, ցուցահանդես-վաճառքների ուղեկցությամբ:

Մայիսի 26-ին Դիլիջանում տրվել է «Դիլիտոն» փառատոնի մեկնարկը, որտեղ ներկայացված էին տեղական հուշանվերներ, ձեռքի աշխատանքներ և ուտեստներ։ Հուշանվերներն ու ձեռքի աշխատանքներն ընդգրկում էին արվեստի ու արհեստի այնպիսի ճյուղեր, ինչպիսիք են հելյունագործությունը, գոբելենագործությունը, ասեղնագործությունը, թաղիքագործությունը, ժանյակը, ուլունքագործությունը, գորգագործությունը, կավագործությունն ու փայտագործությունը, իսկ ուտեստները՝ դիլիջանյան մթերքներով, բանջարեղենով, խոտաբույսերով, տեղական մսից, ծառի սունկից, սարերում աճող բարիքներից պատրաստված խորտիկներ էին, տեղական հատապտուղներից, ընդեղենից խմորեղեններ, փախլավայի և այլ անուշեղենների տարատեսակներ։ Փառատոնն ուղեկցվել է համերգային ծրագրով:

Նոյեմբերյան համայնքում «Ժողովրդական արվեստի հանգույց» հիմնադրամի «Տորքի որդեգրում» ծրագրի շրջանակներում 2019 թվականի ընթացքում բացվել են գորգագործության նոր խմբակներ, որտեղ համայնքի բոլոր բնակավայրերից ներգրավվել են 11 մասնակիցներ: Համայնքի Նոյեմբերյան, Բերդավան, Ոսկեվան, Կոթի բնակավայրերի մշակույթի կենտրոններում շարունակաբար գործել են երգի, պարի, շախմատի, դհոլի խմբակներ:

«Արար» ծրագրի շրջանականերում Բերդավանում գործում են նկարչության, քանդակի, երգի, իսկ Նոյեմբերյան քաղաքում՝ փայտի փորագրության և խաչքարագործության խմբակները: Խմբակներում ըստ բնակավայրերի ներգրավված են. Նոյեմբերյան՝ 220, Բերդավան՝ 170, Ոսկեվան՝ 25 և Կոթի՝ 35 երեխաներ:

Մարզի բոլոր համայնքներին ուղարկվել է հանձնարարականներ բարբառների իմացությանմրցույթ-փառատոնի անցկացման ընթացակարգի և առաջին փուլի կազմակերպման վերաբերյալ, այնուհետև կազմակերպվել է մարզային փուլ, որի հաղթողները խրախուսվել են:

Իջևանի քաղաքապետարանի մշակույթի տանը գործում է ասմունքի խմբակ, որտեղ սաները սովորում են հեքիաթներ պատմել նաև բարբառով, ինչպես նաև կազմակերպում են թատերական ներկայացումներ խմբակի սաների ուժերով:

Դիլիջանի Կենտրոնական գրադարանում հանրակրթական դպրոցների հետ համատեղ կազմակերպվել են ասմունքի ցերեկույթներ նվիրված Հ.Թումանյանին, Վ.Անանյանին, Մայրենի լեզվին և այլն:

Հաշվետու տարում մարզում կազմակերպվել և անց են կացվել «Սասնա ծռեր» և «Սասունցի Դավիթ» էպոսին նվիրված ամենամյա հանրապետական փառատոնի համայնքային և մարզային փուլերը, որի հաղթողները մասնակցել են ՀՀ Արագածոտնի մարզի Աշտարակ քաղաքում կայացած եզրափակիչ փուլին:

Դիլիջան համայնքի քաղաքային մշակույթի պալատի շենքային պայմաններից ելնելով /ենթակա է հիմնանորոգման/ գործում են միայն «Սամվել Ղասաբյան և ընկերներ» խումբը և փողային նվագախումբը, որը 2019 թվականին նորացրել է ծրագիրը, մասնակցել է փողային նվագախմբերի հանրապետական փառատոնին և

համաքաղաքային բոլոր միջոցառումներին:

Կողբի մշակույթի կենտրոնի ենթակայությամբ գործող արվեստի դպրոցում կահավորվել է դասարան խեցեգործության /կերամիկայի/ բաժնի համար անհրաժեշտ բոլոր սարքավորումներով և գույքով, ինչը հնարավորություն ընձեռեց դպրոցում բացել նաև խեցեգործության դասարան: Դպրոցում բացվել է նաև կավագործության, փայտի փորագրության դասարաններ: Կազմակերպվել է կարպետի հինման ցուցադրություն ավանդական կանոններով /Ամալիկ տատիկն իր փորձն է փոխանցել դպրոցի կարպետագործությամբ զբաղվող սաներին/:

Կողբի մշակույթի կենտրոնի տիկնիկային թատերախումբը «Վորլդ Վիժն Հայաստան» զարգացման և բարեգործական միջազգային  կազմակերպության աջակցությամբ Սուրբ Ծննդին նվիրված ներկայացումներով  դեկտեմբերի 16-19-ը ելույթ է ունեցել Այրումում, Հաղթանակում, Դովեղում, Նոյեմբերյանում, Բերդավանում և Կողբում:

«Կողբի մշակույթի կենտրոն»-ում սույն թվականի հոկտեմբերի 1-ից սկսել է գործել դհոլի խմբակ՝ 8-14 տարեկան երեխաների համար:

Իջևանի թիվ 5 մանկապարտեզի չգործող մասնաշենքում բացված արվեստի և արհեստի կենտրոնում ցանկացողներն առանց վարձավճարի և տարիքային սահմանափակման սովորում են ավանդական արհեստներ: Այստեղ գործում է գոբելենի,գորգագործության, կարպետագործության, կարուձևի, ասեղնագործության և փորագրության խմբակներ:

Նոյեմբերյանի Մշակույթի կենտրոնում՝ «Արար» ծրագրի շրջանակներում, գործում է ժողովրդական վարպետ Արմեն Գոգինյանի փայտի փորագրության և խաչքարագործության խմբակը: Քաղաքի Սուրբ Սարգիս եկեղեցու բակում այս տարի տեղադրվեց վարպետի սաների կերտած խաչքարը՝ նվիրված Արցախյան հերոսամարտում զոհվածների հիշատակին: Այս տարի մեծ հաջողություններ են արձանագրել Բերդավանի և Ոսկեվանի պատանի քանդակագործները, ում աշխատանքները բազմիցս ցուցադրվել են ոչ միայն համայնքում, այլ նաև համայնքից դուրս կազմակերպված ցուցահանդեսներում:

Հուլիսի 19-ին Տավուշի մարզի «Վերնատուն» պատկերասրահում բացվեց «Հայաստանի նկարիչների միության» մասնաճյուղ /ղեկավար՝ Ա. Թումանյան/: Նույն օրը «Վերնատուն» պատկերասրահում տեղի ունեցավ մարզի 21 գեղանկարիչների և կիրառական արվեստի վարպետների 65 նկարների ցուցադրություն:

Տարվա ընթացքում մշակութային կազմակերպություններում կազմակերպվել են Հաղթանակի 74-ամյակին, եղեռնի 104-ամյա, երկրաշարժի զոհերի 31-ամյա տարելիցներին նվիրված միջոցառումներ, հուշ-երեկոներ, անցեն կացվել գրական երաժշտական երեկոներ նվիրված մեր Մեծերին /գրողներ, բանաստեղծներ, կոմպոզիտորներ և այլ գործիչներ/, Դիլիջանի փողային նվագախմբի 139-ամյակին և այլն:

Դիլիջանի Երկրագիտական թանգարան-պատկերասրահում տարվա ընթացքում կազմակերպվել են ֆրանսահայ նկարիչներ Խ. Ժերանյանի, Էդգար Շահինի, Գառզուի ստեղծագործությունների ցուցահանդեսներ, Մարտիրոս Սարյանի ստեղծագործությանը նվիրված ինտերակտիվ միջոցառում, Ֆրանկոֆոնիայի երկամսյակի շրջանակներում կազմակերպվել է միջոցառում նվիրված Շառլ Ազնավուրի հիշատակին, որն ուղեկցվել է ֆրանսիացի և ֆրանսահայ հայտնի  գեղանկարիչների  ստեղծագործությունների ցուցադրությամբ: Այցելուների ուշադրությանն էին ներկայացվել ֆրանսահայ նկարիչներ Էդգար Շահինի, Գառզուի, խաչատուր Ժերանյանի գեղանկարները: Հովհաննես Շարամբեյանի գեղանկարների ցուցահանդես, գրաֆիկայի ցուցահանդես: Թեմատիկ գրքային ցուցահանդեսներ են կազմակերպվել Գրադարանների կենտրոնացված համակարգում՝ նվիրված Մայիսյան հերոսամարտերի և Հայաստանի Առաջին հանրապետության 101-ամյակին, Մեծ եղեռնի 104-րդ տարելիցին, Ղ.Աղայանի անվան գրադարանի 111-ամյակին:

Գրադարաններում հանդիպումներ են կազմակերպվել մարզի անվանիների հետ, հանդիպումներ վետերանների, հանդիպումներ ավագ և հիմնական դպրոցների ստեղծագործող աշակերտների հետ և այլն:

Իջևանի մարզային գրադարանում կազմակերպվել է Լուսինե Ենգոյանի «Տավուշ աշխարհի բանաստեղծուհին» գրքի շնորհանդեսը:

Բերդի երաժշտական դպրոցում կայացել է Նունե Պողոսյանի գրքի շնորհանդեսը:

Ապրիլի 17-ին նշվել է Թեղուտի բնակիչ, գյուղատնտեսական աշխատանքներում մեծ վաստակ ունեցող  Մարուսյա Մանուչարյանի ծննդյան 95-ամյակը:

Հոկտեմբերի 4-ին Բերդի մշակույթի տանը նշվել է Մարուսյա Սաղումյանի 100 ամյակը:

Վազաշենում մայիսին նշվել է Հայրենական պատերազմի վետերան Սանդրո Ստեփանյանի 100-ամյակը:

Սարիգյուղի  միջնակարգ դպրոցը անվանակոչվել է զոհված ազատամարտիկ Համլետ Աթաբեկյանի անունով:

ՀՀ կրթության, գիտության, մշակույթի և սպորտի նախարարություն է ներկայացվել ՀՀ ոչ նյութական մշակութային ժառանգության արժեքների ցանկերի թարմացման նպատակով  ՀՀ Տավուշի մարզի համայնքների կրողների կողմից իրենց տարածքի ժառանգության վերաբերյալ նոր առաջարկություններով համալրված ցանկը՝ լրացված համապատասխան ձևաչափի: Դրանք պարբերաբար թարմացվում են՝ համալրվելով մարզում կենսունակ և անհապաղ պաշտպանության կարիք ունեցող ոչ նյութական մշակութային ժառանգության արժեքներով։ Այդ գործընթացում կարևորվում է ժառանգություն ստեղծող, պահպանող և փոխանցող համայնքների, խմբերի և անհատների մասնակցությունը։

Իջևանի քաղաքապետարանի աջակցությամբ տպագրվել է գրող-հրապարակախոս Ռուբեն Սիմոնյանի Քարվանսարա-Իջևան գիրքը: Գրքում ներկայացված է Իջևան քաղաքի ստեղծումը, տնտեսությունը, սոցիալական կյանքը, հնագույն ժամանակներից մինչև մեր օրերը:

Մարզային լրատվությամբ և հեռուստատեսությունների միջոցով պարբերաբար թե տեղեկատվություն է տրվում և, թե կազմակերպվում են ցուցադրություններ համայնքի տարածքում բնակվող ստեղծագործողների, կազմակերպված մշակութային միջոցառումների վերաբերյալ: Տեղեկատվությունը տեղադրվում է նաև մարզպետարանի և համայնքների կայք-էջերում:

Մարզի բոլոր գրադարանները համագործակցում են ինչպես մարզային, այնպես էլ Ազգային գրադարանի հետ, ներկայացնում են ընթերցողների կողմից պահանջվող գրականության ցանկը և հնարավորության դեպքում համալրում են իրենց գրքային ֆոնդը: Գրքային ֆոնդը համալրվում է նաև բնակչության կողմից նվիրաբերված գրքերի հաշվին:

Ս/թ փետրվարի 19-ին՝ Հովհ. Թումանյանի ծննդյան օրը, որը հռչակված է գիրք նվիրելու օր, մարզի մի շարք գրադարաններ համալրեցին իրենց ֆոնդը նոր գրքերով:

Իջևանի մարզային գրադարանը հաշվետու տարվա ընթացքում համալրվել է` 731 միավոր գիրք, որից դրամաշնորհի հաշվին 253 միավոր գիրք և 2 անուն պարբերական, նվիրատվությամբ ստացել է 476 միավոր գիրք, իսկ գրադարանի կողմից մոտ 60 միավոր գիրք է բաշխել Այգեհովիտ, Գանձաքար, Աչաջուր և Գետահովիտ համայնքների գրադարաններին:

  Աչաջուրի գրադարանը 2019թ. գրքի նվիրատվությանբ համալրվել է <<Զանգակ>>, <<Նոյան- Տապան>>, <<Էդիթ Պրինթ>>, <<Բուկինիստ>> հրատարակչությունների, Խնկո-Ապոր անվան մանկական ազգային գրադարանի, Իջևանի մարզային գրադարանի, <<Կլոր սեղան>> հիմնադրամի և անհատ մարդկանց կողմից 641 միավոր գրքով:

Դիլիջանի երկրագիտական թանգարան-պատկերասրահի ֆոնդը 2019թ. ավելացել է 5 աշխատանքով՝ 2 գեղանկար, 2 գրաֆիկա և 1 քանդակ:2019թ. տարեվերջին թանգարանային ցուցանմուշների քանակը  5256 է: Տարվա ընթացքում ֆոնդերում պահպանվող 4 աշխատանք շրջանակավորվել են: Վերանորոգվել են 32  շրջանակ:

Իրականացվել են պլանային միջոցառումներ, կազմակերպվել են գրքերի շնորհանդեսներ և թատերականացված միջոցառումներ, ցուցահանդեսներ:

Հաղարծինի հանրակրթական դպրոցի 114-ամյակը նշանավորվեց դպրոցում թանգարանի բացմամբ, որն ունի ավելի քան 1000 ցուցանմուշներ:

Սեպտեմբերի 18-ին  Հաղարծին վանքային համալիրի տարածքում կայացավ «Տավուշն՝ աշխարհի աչքերով» խորագրով միջազգային նկարչական սիմպոզիումի հանդիսավոր բացումը: Մասնակիցները Հայաստան էին ժամանել ԱՄՆ-ից, Հարավային Կորեայից, Եգիպտոսից, եվրոպական, հետխորհրդային և բալթյան երկրներից: Սիմպոզիումի օրերին 17 երկրի 30 նկարիչները (23-ը՝ արտերկրից, 7-ը՝ Հայաստանից) ապրել են և ստեղծագործել Հաղարծնի «Վանատանը», իսկ սեպտեմբերի 27-ից նրանց ստեղծագործությունները ոչ միայն ցուցադրվեցին Իջևանի «Վերնատուն» կոչվող պատկերասրահում, այլև կմնան պատկերասրահում` համալրելով ցուցասրահում ներկայացված ժամանակակից գեղանկարիչների ստեղծագործությունների շարքը:

Բուլղարիայի դեսպանության  և ՀՀ նկարիչների միության Տավուշի մասնաճյուղի համագործակցությամբ սեպտեմբերի 20-ին Դիլիջանի երկրագիտական թանգարանում բացվեց ճանաչված լուսակարիչ Ռաֆայել Յուրեջյանի լուսանկարների ցուցահանդեսը: Ներկայացված էին շուրջ 40 լուսանկարներ, որոնց մեջ մեծ տեղ էր հատկացված հայկական համայնքային կյանքին, հայ մեծահարուստների տների պատկերմանը, հայկական  տարազներին: Ցուցահանդեսի բացմանը ներկա էր ՀՀ-ում Բուլղարիայի արտակարգ և լիազոր դեսպան Մարիա Պավլովան:

Դիլիջան երկրագիտական թանգարանի ֆոնդերից հայ նկարիչների ստեղծագործությունների ցուցահանդեսներ են կազմակերպվել /այդ թվում՝ բացօթյա/ նվիրված Առաջին Հանրապետության 101-ամյակին, այդ թվում՝ մանկական ստեղծագործության ցուցահանդես, Եղեռնի 104-րդ տարելիցին, պատկերասրահի հիմնադիր Վանիկ Շարամբեյանին: Ֆրանկոֆոնիայի գագաթաժողովի օրերին կազմակերպվել է ֆրանսիացի և ֆրանսահայ նկարիչների աշխատանքների ցուցահանդեսների շարք /Ժան Բատիստ Գրյոզ, Շահին, Ժերանյան/: Կազմակերպվել է ցուցահանդես-վերլուծություն՝ Հայրենական Մեծ պատերազմի մասնակից նկարիչների ստեղծագործություններից /Էդ.Իսաբեկյան, Արա Բեքարյան, Սուրեն Սաֆարյան, Սարգիս Մուրադյան/:

Դեկտեմբերի 3-ին Դիլիջանի երկրագիտական թանգարանում Հաշմանդամների միջազգային օրվա կապակցությամբ կազմակերպվել է միջոցառում` «Հույսի Կամուրջ» ՀԿ Դիլիջանի մասնաճյուղի հետ համատեղ: Թանգարանի նախասրահում ցուցադրության էին դրվել շնորհալի սաների աշխատանքները: Միջոցառման համերգային մասին զուգահեռ ցուցադրվել են կազմակերպության աշխատանքների վերաբերյալ տեսաֆիլմեր:

Մարզի 3 թանգարաններն էլ իրականացրել են <<Թանգարանային գիշեր>> խորագիրը կրող միջոցառումների շարք. ցուցահանդեսների բացում, հուշ-երեկոներ, հանդիպումներ, բաց դասեր, ֆիլմերի դիտումներ, համերգներ և այլն:

Գրադարաններում անց են կացվել Ազգային գրադարանային շաբաթի, Գրադարանավարի օրվա, Գրադարանային երեկոյի, Թարգմանչաց տոնի, Մայրենի լեզվի միջազգային օրվա, Հայոց ցեղասպանության 104-ամյա տարելիցին նվիրված դասախոսություններ:

Դիլիջանի գրադարանի սպասարկման բաժինը գրապահոցներից թարմացվել է հետաքրքրություն ներկայացնող և դպրոցական ծրագրային, մասնագիտական գրականությամբ, կազմակերպվել են թեմատիկ գրքային ցուցահանդեսներ:

Մատաղ սերնդի մեջ գրքի հանդեպ սեր սերմանելու և այն ամրապնդելու նպատակով մարզի մի շարք գրադարաններում կազմակերպվել և անց է կացվել «Ընթերցանության փառատոն», որի մարզային փուլի հաղթողները մասնակցել են «Ընթերցանության օլիմպիադա 2019» մրցույթ-օլիմպիադային:

Մարզի տարածքում գործող գրադարաններում և թանգարաններում անց են կացվել գրքերի քննարկումներ, ընթերցողների հետ հանդիպումներ, գրքերի շնորհանդեսներ, կազմակերպվել են ցուցահանդեսներ և այլ գրական-երաժշտական միջոցառումներ, բազմաթիվ կինոդիտումներ՝ ծրագրային գրականության շուրջ:

Դիլիջանի երկրագիտական և ժողարվեստի թանգարանները՝ մայիսի 18-ին Թանգարանների միջազգային  օրվան նվիրված բազմաբնույթ միջոցառումներ են անցկացրել:

Դիլիջանի թանգարաններ այցելել է նաև Եվրոպայի օրվա կապակցությամբ Դիլիջան ժամանած Հայաստանում  ԵՄ դեսպան Պյոտր Սվիտալսկին:

Այդ օրը թանգարաններ այցելողների թիվը գերազանցել է 900-ը:

Մարզի բոլոր գրադարաններում առանձին ցուցադարակներում ներկայացվում է նոր ստացված գեղարվեստական և մասնագիտական գրականությունը:

Նոյեմբերյանի քաղաքային գրադարանում կատարվել են մի շարք աշխատանքներ՝ փոխվել, թարմացվել, լրացվել են գրադարանի բոլոր գրքային ցուցահանդեսները, դրվել են նորերը, կատարվել են նկարչական աշխատանքներ՝ ցուցահանդեսները բովանդակալից, գրավիչ և վառ դարձնելու համար:

Գրադարանում մշտական ցուցադրվում են Նոյեմբերյանի և Կողբի գեղարվեստի սաների աշխատանքները, որոնք պարբերաբար փոխվում են: Կազմակերպվել է միջոցառում-հանդիպում Նոյեմբերյանի դերասանների հետ նվիրված Թատրոնի միջազգային օրվան:

Նոյեմբերյան քաղաքի կենտրոնական գրադարանում շաբաթական պարբերականությամբ գործում է «Նոյեմբերյանի ինտելեկտուալ կրթության ակումբը» (ՆԻԿԱ), որտեղ ներգրավված է տարբեր մասնագիտության և զբաղմունքի տեր շուրջ 45 մարդ:

Իջևանի մարզային գրադարանում կազմակերպվել է զրույց՝ նվիրված Եվրոպական ժառանգության օրերին՝ «Արվեստ և ժամանց» խորագրով, որի ավարտից հետո տեղի է ունեցել այց Իջևանի պատմաերկրագիտական թանգարան:

Այցելուների հետաքրքրությունը բարձրացնելու ուղղությամբ թանգարաններում կազմակերպվել են նոր ցուցադրություններ, Դիլիջանի երկրագիտական թանգարանում ստեղծվել է Դիլիջանի պատմության, հնագիտության, ազգագրության սրահը, որտեղ անց են կացվում նաև վարպետաց դասեր /գորգագործություն, կարպետ, ասեղնագործություն/: Թանգարանը համագործակցում է Գեղարվեստի պետական ակադեմիայի մասնաճյուղի և UWC Dilijan միջազգային քոլեջի հետ, կազմակերպվում են համատեղ միջոցառումներ, հաշվետու ցուցահանդեսներ: Կենտրոնական գրադարանում առանձին ցուցադարակներում ներկայացվում է նոր ստացված գեղարվեստական և մասնագիտական գրականությունը:

Մարզում գործող թանգարաններում կազմակերպվել են ինչպես ցուցահանդեսներ, այնպես էլ ֆիլմերի ցուցադրություններ:

Ս/թ. մարզպետի աջակցությամբ Հայաստանի ազգային արխիվի Տավուշի մարզային մասնաճյուղի նախաձեռնությամբ Իջևանի պատմաերկրագիտական թանգարանում կազմակերպվել է ցուցահանդես՝ նվիրված Անկախության 27-ամյակին. առանձին ցուցափեղկերով, փաստաթղթային նյութերի ու լուսանկարների տեսքով ներկայացվել էին հին ու նոր Իջևանը, նրա պատմությունն ու անցած ուղին՝ սկսած 1880թ. մինչև մեր օրերը:

Հուլիսի 12-ին Դիլիջանի երկրագիտական թանգարանում տեղի ունեցավ «Հայաստանում երիտասարդների մասնակցությունը որոշումների կայացման և խաղաղարարության գործում» ծրագրի պաշտոնական բացման արարողությունը:

Իջևանի պատմաերկրագիտական թանգարանը և պատկերասրահը գործում են անվճար հիմունքներով:

Այցելուների հետաքրքրությունը բարձրացնելու ուղղությամբ Դիլիջանի երկրագիտական թանգարանում կազմակերպվել են նոր ցուցադրություններ, ստեղծվել է Դիլիջանի պատմության,հնագիտության ,ազգագրության սրահը, որտեղ անցեն կացվում նաև վարպետաց դասեր /Գորգագործություն,կարպետ, ասեղնագործություն/: Թանգարանը համագործակցում է Գեղարվեստի պետական ակադեմիայի մասնաճյուղի և UWC Dilijan միջազգային քոլեջի հետ,կազմակերպվում են համատեղ միջոցառումներ, հաշվետու ցուցահանդեսներ: Մշակութային արժեքների պահպանման համար անհրաժեշտ պայմաններ են ստեղծված թանգարանում: Ցուցասրահները ապահովված են համապատասխան ջերմային ռեժիմով - գործում է օդափոխության համակարգ, անվտանգության համակարգ՝ տեսախցիկներով և անհրաժեշտ համակարգչային սարքերով: Ժամանակավոր ցուցադրությունների միջոցով թանգարանային իրերը հանվում են ֆոնդարաններից, ցուցադրությունից հետո՝ մշակվում և վերադարձվում պահպանման: Սանիտարական մաքրման աշխատանքներ են կազմակերպվում հուշարձանների տարածքներում:

Մշակութային ժառանգության պահպանմանը նպաստելու նպատակով՝ Դիլիջանի մշակույթի պալատում 520 քառ. մետր տարածք է հատկացվել Գրադարանների կենտրոնացված համակարգին գրապահոցներ կահավորելու համար:

Մշակութային արժեքների պահպանման համար անհրաժեշտ պայմաններ են ստեղծված Դիլիջանի երկրագիտական թանգարանում: Ցուցասրահները ապահովված են համապատասխան ջերմային ռեժիմով /շենքը տաքացվում է լոկալ համակարգով/, գործում է օդափոխության համակարգ, անվտանգության համակարգ՝ տեսախցիկներով և անհրաժեշտ համակարգչային սարքերով: Ժամանակավոր ցուցադրությունների միջոցով թանգարանային իրերը հանվում են ֆոնդարաններից, ցուցադրությունից հետո՝ մշակվում և վերադարձվում պահպանման: Սանիտարական մաքրման աշխատանքներ են կազմակերպվում հուշարձանների տարածքներում: Պարբերաբար աշխատանքներ են տարվում ցուցանմուշների վերականգնման, մաքրման և մշակման ուղղությամբ: Ավարտվել են թանգարանի հնագիտության, ազգագրության, Դիլիջանի պատմության բաժինների էքսպոզիցիոն աշխատանքները:

Հնագիտական իրերի ցուցադրումը առավել քան նշանակություն ունի թանգարանի համար, քանի որ մեր տարածքում գտնվող «Ռեդկին լագեր»-ում է 1850-ականներին կատարվել Հայաստանում առաջին պեղումները, որի արդյունքում հայտնաբերված գտածոների ուսումնասիրությունը /մ.թ.ա.2-րդ հազարամյակ/ բացառիկ նշանակություն են ունեցել ողջ Կովկասի ուշ բրոնզեդարյան մշակույթի ուսումնասիրման համար:

ՀՀ մշակույթի և ՀՀ կրթության և գիտության նախարարությունների, Dasaran կրթական ծրագրի համագործակցության արդյունքում ստեղծվել է Դպրոցական աբոնեմենտային համակարգը՝ նախատեսված պետական հանրակրթական դպրոցների 1-ից 12-րդ դասարանների աշակերտների և ուսուցիչների համար: Համակարգը ենթադրում է ուսումնական տարվա ընթացքում յուրաքանչյուր աշակերտի համար երեք մշակութային հաստատություն մեկ անգամ անվճար մուտք գործելու հնարավորություն:

2018 թվականի նոյեմբերի 1-ց մեկնարկել է ծրագրի առաջին (ոչ էլեկտրոնային)՝ թանգարանների փուլը, որի շրջանակում աշակերտները հնարավորություն կունենան այցելելու իրենց ընտրած թանգարան կամ պատկերասրահ: Թանգարան այցելությունների փուլը ավարտվել է 2019-ի հունիսին:

Իջևանի մարզային գրադարանի մանկական բաժինը ՍՕՍ մանկական գյուղեր «Իջևան» մասնաճյուղի հետ իրականացնում է հետևյալ կրթական և զարգացման ծրագրիրը՝ «Լեզուների աշխարհում»: Երեխաների խումբը կազմված է 14 հուգուց:

«Լեզուների աշխարհում» կրթական ծրագրի ուսումնական գործունեության ընթացքում նախապես ընտրվում է թեման, որի շուրջ իրականացվում է բառուսուցում՝ տարբեր դիդակտիկ նյութերի, խաղերի, տեսահոլովակների միջոցով: Ըթերցվում են ֆրանսերեն և անգլերեն լեզվով հեքիաթներ, զուգահեռ կատերելով թարգմանություններ: Ծրագրի շրջանակում կազմակերպվում են ժամանցային երգեր և խաղեր, ինչպես նաև երեխաներին է տրամադրվում Ֆրանսիա և Անգլիա երկրների պատմությունը, մշակույթը, կենցաղն ու ավանդույթները: Ծրագիրն իրականացվում է փետրվար ամսից մինչև դեկտեմբեր ամիսը շաբաթական մեկ անգամ:

Նույն ծրագրի շրջանակներում իրականացվում են դասընթացներ նաև անգլերեն լեզվով ՀՀ-ում ԱՄՆ դեսպանատան հովանու ներքո: Դասընթացները կազմակերպվում են 5-8-րդ դասարանների աշակերտների հետ՝ լեզվի մասնագետ-մանկավարժի օգնությամբ՝ շաբաթական երկու անգամ: Նպատակն է աշակերտներին ապահովել տեսական և գործնական գիտելիքներով, բարելավել խոսակցական հմտությունները:

Վերանորոգվել և բարեկարգվել է Նոյեմբերյան քաղաքի շրջանային գրադարանին հարող բակը:

Մատչելի պայմաններ են ստեղծված Դիլիջանի երկրագիտական թանգարանի այցելուների համար: Համայնքի ավագանու որոշմամբ անվճար այցելությունների օրեր են սահմանվել բոլոր այցելուների համար՝ ամսվա վերջին երեքշաբթի օրը աշակերտների և նրանց ուղեկցող ուսուցիչների համար՝ ամսվա 2-րդ ուրբաթ օրը, Հայրենական պատերազմի մասնակիցների, զոհված ազատամարտիկների ընտանիքների անդամների համար՝ բոլոր աշխատանքային օրերին: Թանգարանը միացել է դպրոցականների աբոնեմենտային ծրագրին /Անվճար այցելություններ/: Ժամկետային զինծառայողների այցելությունընույնպես անվճար է:

Իջևանի պատմաերկրագիտական թանգարանը և պատկերասրահը գործում են անվճար հիմունքներով:

Դիլիջանում բնակրչության գրադարանային մատենագիտական սպասարկումը կազմակերպելու նպատակով՝ քաղաքի բոլոր թաղամասերում գործում են ԳԿՀ մասնաճյուղեր, իսկ կենտրոնական գրադարանը ժամանակավորապես տեղավորված է քաղաքի մշակույթի պալատում:

Հաշվետու ժամանակաշրջանում մարզի գրադարաններն ակտիվորեն արձագանքել են բոլոր հիշարժան տարեթվերին և իրադարձություններին: Անց են կացրել գրքերի քննարկումներ, գրքերի ցուցահանդեսներ, ասմունքի մրցույթներ, ընթերցանության փառատոներ, զրույցներ, բանավեճեր, փոքրիկ բեմականացումներ և այլն:

«Գրադարանավարի օրվա» կապակցությամբ մարզի գրադարաններում անց է կացվել «Թումանյան-Կոմիտաս-150» խորագիրը կրող ծրագիրը: Ծրագրի շրջանակում կազմակերպել են բազմաբնույթ միջոցառումներ` նվիրված Հովհաննես Թումանյանի և Կոմիտասի գրական–ստեղծագործական ժառանգությանը, գրքերի ցուցահանդես-վաճառքներ, հետաքրքիր հանդիպումներ, ֆիլմերի ցուցադրություններ և գեղարվեստական համույթների մասնակցությամբ համերգներ, ինչպես նաև ընթերցողներին աջակցելու նպատակով` ստեղծագործական աշխատանքների տոնավաճառ-ցուցահանդեսներ:

ՀՀ ԿԳՄՍ նախարարություն է ներկայացվել «Եվրո­պական ժառանգության օրեր» ծրագրին համապատասխան «Արվեստ և ժամանց» համաեվրոպական խորագրի ներքո ՀՀ Տավուշի մարզում կազմակերպվելիք միջոցառումների համառոտ նկարագիրը: Միջոցառումներն անց են կացվել մարզում գործող թանգարաններում և մշակութային այլ կազմակերպություններում:

Կողբի թանգարանը այցելուների հետաքրքրության բարձրացման նպատակով ձեռք է բերել թանգարանի ցուցանմուշների ցուցադրության համար անհրաժեշտ ցուցափեղկեր:

Դիլիջանի Կենտրոնական գրադարանը և թանգարանը ապահովված են համակարգչային սարքերով և անվտանգության համակարգով: Թանգարանում տեղադրված են տեսախցիկներ, հակահրդեհային համակարգ:

Իջևանի Ժողգործիքների համույթը անվճար համերգներ է կազմակերպում նաև սահմանամերձ համայնքներում և զորամասերում:

Մարզի որոշ գրադարաններում և թանգարաններում կան համակարգիչներ, տպիչ սարքեր, ունեն ինտերնետ կապ:

Էլեկտրոնային տեղեկույթի մատուցման միջոցով ապահովվել է մարզային գրադարանի գրադարանային տեղեկատվական, այդ թվում «Ինտերնետ համացանցի», տեսալսողական նյութերի և էլեկտրոնային հրապարակումների ծառայությունների իրականացման մատչելիությունը:

Տեխնիկապես հագեցված և արդի տեղեկատվական տեխնոլոգիաներով կառավարվող Դիլիջանի քաղաքային ժամանակակից գրադարանը միաժամանակ ինտերնետ անվճար մուտք գործելու հնարավորություն է ընձեռնում այցելուներին:

Իջևանի «Վերնատուն» պատկերասրահը ամբողջությամբ համալրվել է ժամանակակից տեխնիկայով:

Ն. Ծաղկավանի գրադարանը ձեռք է բերել համակարգիչ:

Իջևանի մարզային գրադարանին Հայաստանի Ազգային գրադարանի կողմից ստացել է 2 համակարգիչ:

Նոյեմբերյանի քաղաքային գրադարանը ձեռք է բերել համակարգիչ:

Նոյեմբերյանի Մշակույթի կենտրոնի «Ասպարեզ» թատրոնի ջանքերով տեղի է ունեցել Վիլյամ Սարոյանի «Էլ ու՞ր երթանք, Լաո» ներկայացման պրեմիերան: Ներկայացումը ցուցադրվել է համայնքի մի շարք բնակավայրերում և հարևան համայնքներում:

«Քաղաքացու օրվան» նվիրված միջոցառումների շարքում Իջևանում ելույթով հանդես եկան Երգի պետական թատրոնը և Վանաձորի Հ. Աբելյանի անվան դրամատիկական թատրոնը, վերջինս բեմադրեց Հովհ. Թումանյանի «Լինում է չի լինում» ներկայացումը:

Օգոստոսի 13-ին Դիլիջանի ամֆիթատրոնում տեղի ունեցավ Լեոնիդ Ենգիբարյանի անվան մնջախաղի միջազգային փառատոնը:

Հոկտեմբերի 26-ին համազգային թատրոնը հյուրախաղով հանդես եկավ Բերդում «Լոռեցի Սաքոն» բեմադրությամբ:

Օգոստոսի 10-ին Հայաստանի պետական ջազ նվագախումբը համերգով հանդես է եկել Բերդ քաղաքում, «Մեղրի և հատապտուղների» փառատոնի շրջանակում: Օգոստոսի 11-ին Իջևանի զորամասում՝ զինվորական անձնակազմի համար, Նոյեմբերյանի մշակույթի տանը: Օգոստոսի 12-ին Հաղարծին վանական համալիրի բակում՝ «Հաղարծնի շաբաթ» փառատոնի շրջանակում:

Մարզում գործող երաժշտական դպրոցների ծրագրերում, որպես պարտադիր ստեղծագործություններ ընդգրկված են Հայ արդի և դասական կոմպոզիտորների ստեղծագործություններ / Կոմիտաս, Արամ Խաչատրյան, Մակար Եկմալյան, Էդուարդ Միրզոյան, Արամ Սաթյան, Ալ.Հարությունյան, Առնո Բաբաջանյան, Ալ.Սպենդիարյան և այլոք/: Հայ կոմպոզիտորների ստեղծագործությունները ընդգրկված են նաև այս կրթօջախներում գործող համույթների և երգչախմբերի երգացանկերում:

ՀՀ ԿԳՄՍ, ՀՀ էկոնոմիկայի նախարարությունների և ՀՀ Տավուշի մարզպետարանի հետ համատեղ և համաձայնությամբ կազմակերպվել է «Մշակութային վերածնունդ» գորգերի և դեկորատիվ կիրառական արվեստների ամենամյա ավանդական 7-րդ փառատոնը:

Արդեն ավանդույթ է դարձել մարզում հյուրընկալել Մհեր Մկրտչյանի անվան արտիստական թատրոնին:

Մարզում գործող մանկապատանեկան թատրոներն իրենց ներկայացումների ցանկում ընդգրկում են ինչպես դասական, այնպես էլ ժամանակակից դրամատուրգների ստեղծագործություններ:

Իջևանի միջնակարգ երաժշտական դպրոցի կողմից փորձի փոխանակման համերգ է իրականացվել Երևանի Ավան վարչական շրջանի մշակույթի տան հետ համատեղ:

Իրականացվել են նաև վարպետության դասեր Երևանի պետական կոնսերվատորիայի, պետական մանկավարժական համալսարանի դասախոսների հետ:

«Նախաբեմ» կրթամշակութային ասոցիացիայի կողմից մասնաճյուղ է բացվել Իջևանում, որտեղ գործում են երգի, պարի և թատերական խմբակներ: Բացված «Բեմել «Ս»» անվանումով երգի-պարի թատրոն ստուդիայի գործունեությունը նպաստում է մարզի մշակութային կյանքի էլ ավելի աշխուժացմանը:

Ս/թ մարզպետարանների և համայնքապետարանների հովանավորությամբ մարզում կազմակերպվել են ինչպես ժողովրդական, այնպես էլ ժամանակակից երգիչ-երգչուհիների բազմաթիվ համերգներ, որոնք կայացել են ինչպես դահլիճային պայմաններում, այնպես էլ բացօթյա:

Կազմակերպվել են ցուցահանդեսներ, կինոդիտումներ:

Կազմակերպվել են հանդիպում-համերգներ հռչակավոր և անվանի կատարողների և արվեստագետների հետ:

Տարվա ընթացքում անց են կացվել բազմաթիվ միջոցառումներ նվիրված աշխարհահռչակ կոմպոզիտորների, կատարողների հոբելյաններին, բնության պատկերներին, մասնագիտական տոներին, երաժշտական գործիքների ծագմանը և այլն: Կենդանի կատարումներին զուգընթաց, լայնորեն օգտագործվել են համացանցի հնարավորությունները:

Մասնավորապես՝ արվեստին ու մշակույթին հաղորդակցվելու մատչելիությունն ապահովելու նպատակով 2019 թվականին համայնքի մշակութային կազմակերպություններում ուսանողների, երաժշտական և գեղարվեստի դպրոցների սովորողների ուժերով, Դիլիջանի մշակույթի պալատի «Սամվել Ղասաբյան և ընկերներ» խմբի կողմից կազմակերպվել են անվճար համերգներ, ցուցահանդեսներ: Հանգստյան սեզոնին Դիլիջանի Բացօթյա ամֆիթատրոնում կազմակերպվել են ավելի քան 20 միջոցառումներ:

Թանգարանային միջոցառումների ժամանակ այցելությունները կազմակերպվել են անվճար:

Իջևանի ժողգործիքների համույթը տարածաշրջանի գյուղերում կազմակերպել է բարեգործական համերգներ համայնքի բնակիչների համար, պարային կատարումներով հանդես է եկել «Փյունիկ» պարային համույթը:

Աջակցել է «Մասիս» ժողգործիքների համույթի /համույթը կազմված է կույր հաշմանդամներից/ մարզում համերգային ծրագրով հանդես գալուն ինչպես մարզի համայնքներում, այնպես էլ հանրակրթական դպրոցներում:

Քույր-դպրոցներ ծրագրի շրջանակներում փորձի փոխանակման համերգներ են կազմակերպվել Իջևանի երաժշտական և Երևանի Ավան վարչական շրջանի արվեստի դպրոցների միջև:

Համերգները են իրականացվել ՀՀ Տավուշի մարզի 4 զորամասերում «Մարաթուկ» ազգագրական երգի ու պարի համույթի մասնակցությամբ:

Միջոցառումների, ցուցահանդեսների, փառատոների կազմակերպման ժամանակ հավասար պայմաններ են ստեղծվել բոլոր մասնակիցների համար /և արհեստավարժ, և սկսնակ, և ինքնուս ստեղծագործողների, և այլն/, լավագույն ստեղծագործություններն օգտագործվել են ինչպես հանրապետական, այնպես էլ միջմարզային և միջհամայնքային միջոցառումների ծրագրերում: Համերգային ծրագրերը հաճախ ուղեկցվել են ցուցահանդեսներով:

Կազմակերպվել են մի շարք միջոցառումներ՝ ներգրավելով Դիլիջան քաղաքում գործող UWS Dilijan միջազգային քոլեջի ուսանողներին, Դիլիջանի համայնքային կենտրոնի, Իջևանի, Նոյեմբերյանի, Բերդի տարածաշրջանների պարային խմբերին ու երգչախմբերին: Միջոցառումներին օգտագործվել են նորահայտ ստեղծագործողների ու կատարողների ներուժը:

Դիլիջանի մշակույթի պալատում նախաձեռնվել է Վոկալ գործիքային համույթի կազմավորման աշխատանքներ: Խումբը աշխատում է երգացանկի վրա:

Կազմակերպվել են մի շարք միջոցառումներ ներգրավելով քաղաքում գործող UWS Dilijan միջազգային քոլեջի ուսանողներին, Դիլիջանի համայնքային կենտրոնի պարային խմբերին ու երգչախմբին: Միջոցառումներին օգտագործվել են նորահայտ ստեղծագործողների ու կատարողների ներուժը:

Կազմակերպվել է «Զվարթնոց» հայ երգի մրցույթ-փառատոն, ինչը միտված էր ակտիվացնել մարզի, հատկապես սահմանամերձ համայնքների մշակութային կյանքը, ներգրավել տեղի բնակչությանը, խրախուսել երիտասարդներին դառնալ հայ մշակույթի կրողները և տարածողները, բացահայտել հայ տաղանդաշատ երիտասարդներին: Մարզային փուլը իրականացվել է Բերդ, Նոյեմբերյան,Իջևան, Դիլիջան համայնքներում:

Փողային նվագարանների մրցույթի և փողային անսամբլների փառատոնի մարզային փուլն իրականացվեց «Դիլիջանի արվեստի պետական քոլեջ» ՊՈԱԿ-ում:

Կազմակերպված բոլոր միջացառումները մեկնաբանվել են մարզի լրատվամիջոցներով, որոշները նաև հեռուստատեսությամբ:

«Հայաստանի Հանրապետության երաժշտական և արվեստի դպրոցներում ուսումնամեթոդական աշխատանքների իրականացում» ծրագիր շրջանակներում երաժշտական, արվեստի, գեղարվեստի և պարարվեստի դպրոցներում սովորող աշակերտներին և դասավանդող մանկավարժներին ցուցաբերվում է ուսումնամեթոդական և գործնական աջակցություն, որն իրականացվում է ոլորտի առաջատար մասնագետների միջոցով՝ հետևյալ մասնագիտություններով՝ դաշնամուր, քանոն, ջութակ, կլարնետ, խմբավար, տեսաբան և գեղարվեստ:

Նոր դասավանդման մեթոդների և հնարքների ներդրման, դասավանդման որակի բարձրացման, մեթոդական խորհուրդներով մանկավարժների գիտելիքների ընդլայնման, շնորհալի երեխաների ունակությունների բացահայտմանն ու զարգացմանն ուղղված դասավանդման առանձնահատկությունների վերլուծության նպատակով հոկտեմբեր ամսին իրականացվել է «Ուսուցիչների վերապատրաստում» ծրագիրը:

ՀՀ Տավուշի ք. Դիլիջան , ք. Նոյեմբերյան, և ք. Իջևան այցելել են 5 մասնագետ՝ դաշնամուր, ջութակ, տեսաբան, ժող. Երգեցողություն և շվի-դուդուկ:

Կազմակերպվել են մարզի մի շարք համայնքային գրադարանների աշխատակիցների համար գործնական սեմինարներ /Իջևանի մարզային գրադարան/:

Ս/թ Դիլիջանի արվեստի պետական քոլեջի դասախոսական կազմի միջոցով մարզի երաժշտական և արվեստի դպրոցներում անց է կացրվել վարպետության դասեր, վերապատրաստման դասընթացներ, մասնագիտական լսումներ:

«Արվեստը մեր ձեռքերում» ծրագիր է իրականացվել Իջևանի մերձակա գյուղերում:

Գեղագիտական դաստիարակության մատչելիության համար այն համայնքները, որտեղ գործում են համապատասխան կրթական կառույցներ, տարբեր զեղչերի համակարգ են մտցրել. Դիլիջանի և Հաղարծինի համայնքները՝ ավագանու որոշմամբ, դպրոց հաճախող այն երեխաների վարձավճարները, որոնք չեն ընդգրկվել ազգային, լարային, փողային նվագարանների պետական փոխհատուցմամբ սովորողների ցուցակում, վճարի փոխհատուցումը վերցրել են իրենց վրա: Այրում համայնքում նախատեսվել է՝ եթե մեկ ընտանիքից երեք երեխա են հաճախում երաժշտական դպրոց, ապա մեկ երեխան սովորում է անվճար, իսկ եթե հաճախող երեխան ցանկանում է սովորել մեկից ավելի բաժիններում և եթե սովորում է գերազանց, ապա մյուս բաժիններում սովորելու վարձավճարը զեղջվում է 50%-ով:

Իջևանի միջնակարգ երաժշտական դպրոցում վարձավճարը 3000 դրամ է, իսկ ծնողազուրկ և հաշմանդամություն ունեցող սովորողների համար սահմանվել է անվճար ուսուցում:

2019թ.դեկտեմբերի 18-ին «Մշակույթային կրթության աջակցության» հիմնադրամի կողմից Իջևանի միջնակարգ երաժշտական դպրոցին դպրոցի աշակերտների բարձր առաջադիմության շնորհիվ տրվել է PETROF /285166/ դաշնամուր:

Ազատամուտի արվեստի դպրոցի կողմից Լուսաձորի հիմնական դպրոցում բարեգործական հիմունքներով իրականացվում է ջութակի դասընթաց:

Գեղարվեստական կրթության և գեղագիտական դաստիարակության որակի բարձրացման նպատակով Դիլիջան համայնքի գեղարվեստի և երաժշտական դպրոցներում ստեղծվել են նպաստավոր պայմաններ: Կազմակերպությունների շենքային պայմանները բավարար են, ապահովված են լոկալ ջեռուցման համակարգերով:

«Քույր-դպրոցներ» ծրագիր շրջանակներում 1-ին փուլի իրականացան ժամանակ մարզում ելույթ ունեցավ «Երևանի Գ. Բուդաղյանի անվան արվեստի դպրոց» ՀՈԱԿ-ը, իսկ Երևանում՝ «Իջևանի միջնակարգ երաժշտական դպրոց» ՀՈԱԿ-ը: Ծրագրի 2-րդ փուլի իրականացման ժամանակ մարզում ելույթ ունեցավ «Ա. Աճեմյանի անվան երաժշտական դպրոց» ՀՈԱԿ-ը, իսկ Երևանում՝ ՀՀ Տավուշի մարզի «Դիլիջանի երաժշտական դպրոց» ՀՈԱԿ-ը:

«Դաս-Ա» ծրագրը իրականացրել է Հայաստանի պետական սիմֆոնիկ նվագախումբը Դիլիջանի ավագ դպրոցում:

Փաստավավերագրական ֆիլմերի «Հայկ» կինոստուդիան Չինարի համայնքում ցուցադրել է 2 ֆիլմ:

Իրականացվել է «Մենք ու մենք» մարզային համերգաշար:

Մարզի երաժշտական, արվեստի և գեղարվեստի դպրոցներում դասավանդում են բացառապես մասնագետ կադրեր:

ՀՀ մշակույթի նախարարություն է ներկայացվել ուսման վարձավճարի փոխհատուցմամբ ազգային, լարային և փողային նվագարանների դասարաններում սովորողներ ունեցող երաժշտական և արվեստի դպրոցների վերաբերյալ տեղեկանքներ ըստ դպրոցների` համաձայն պահանջվող ձևի /մոնիթորինգ իրականացնելու նպատակով/: Ինչպես նաև, յուրաքանչյուր տարի ներկայացվում է համապատասխան գործունեության վերաբերյալ հաշվետվություններ /ըստ դպրոցների, նույնպես համապատասխան պահանջվող ձևի/:

Մարզի շատ համայնքների մշակույթի տներում գործում են տարբեր բնույթի խմբակներ՝ ասմունքի, ժողովրդական և ազագային երգերի, պարի, տարբեր երաժշտական գործիքների ուսուցման, կար ու ձևի, խոհարարական, ասեղնագործության, հելյունագործության, շյուղագործության, գորգագործական, նկարչական, փայտի փորագրության, խեցեգործության, թատերական և այլ խմբակներ, որոնք մատչելի են բոլորին /կան կենտրոններ, որոնք ուսուցումը կազմակերպում են անվճար և առանց տարիքային սահմանափակման/ :

Ուսուցման պայմանների մատչելիությանը նպաստելու նպատակով Դիլիջանի և Հաղարծնի համայնքների ավագանու որոշմամբ մանկական երաժշտական դպրոցներում ուսուցումն ավճար է: Զեղչեր են սահմանված նաև Հովհ. Շարամբեյանի անվան գեղարվեստի դպրոցում, որտեղ սովորում են մոտ 325 երեխա: Դպրոցում ծնողազուրկ, զոհված կամ հաշմանդամ դարձած ազատամարտիկների երեխաներն ազատված են վարձավճարից, միակողմանի ծնողազուրկ երեխաների համար, ինչպես նաև միևնույն ընտանիքից 2 և ավելի երեխաներ հաճախելու դեպքում սահմանված է զեղչ երկրորդ և ավելի երեխաների համար 50% չափով:

Իջևան համայնքում Գեղարվեստական կրթության ուսուցման պայմանների մատչելիությունն ապահովելու նպատակով արվեստի դպրոցի գեղարվեստի բաժնի վարձավճարը սահմանված է 3000 դրամ:

«Դեպի հավեսին սենյակների ցանց» կրթական ծրագրի իրականացման արդյունքում Հավեսին սենյակներ են բացվել Տավուշի մարզի Վազաշեն սահմանամերձ համայնքում, ներառական կրթություն իրականացնող դպրոցում: Իրականացվել է 10 այց վերը նշված Հավեսին սենյակներ, որտեղ տեղի է ունեցել համատեղ ուսուցում, վարպետաց դասեր, առցանց պարապմունքներ: Յուրաքանչյուր այցի մասնակցել է առնվազն 17 մարդ՝ երևանյան կրթօջախների աշակերտ-ուսուցիչներ, արվեստագետներ, մշակույթի գործիչներ:

Մարզի շատ շնորհալիներ մասնակցություն են ունեցել միջազգային բազմաթիվ մրցույթների, փառատոների, ցուցահանդեսների, շարադրությունների մրցույթների, նկարների և լուսանկարների մրցույթների:

Դիլիջան համայնքի գեղարվեստի և երաժշտական դպրոցներում նպաստավոր պայմաններ են ստեղծված կրթության որակի բարձրացման համար: Կազմակերպությունների շենքային պայմանները բավարար են, ապահովված են լոկալ ջեռուցման համակարգերով: Դպրոցներում դասավանդում են բացառապես մասնագետ կադրեր:

,,Դիլիջանի մանկական երաժշտական դպրոց,, համայնքային ոչ առևտրային կազմակերպությունում սովորում են 130 աշակերտներ, որոնցից 60-ը՝ գյուղական համայնքում: Դպրոցում ուսուցումը անվճար է:

Գեղարվեստական կրթության ուսուցման պայմանների մատչելիությանը նպաստելու նպատակով Դիլիջան համայնքի Ավագանու որոշմամբ համայնքային ենթակայության երաժշտական դպրոցում ուսման վարձավճարները փոխհատուցվում են: Մանկական գեղարվեստի դպրոցում սահմանված են զեղչեր՝ երկկողմանի ծնողազուրկ,զոհված կամ հաշմանդամ դարձած ազատամարտիկների երեխաները ազատված են վարձավճարից: Միակողմանի ծնողազուրկ երեխաների ինչպես նաև մեկ ընտանիքից 2 և ավալի երեխաներ հաճախելու դեպքում սահմանված է զեղչ՝ երկրորդ և ավելի երեխաների համար 50 տոկոսի չափով:

Մանկական գեղարվեստի դպրոցի կերպարվեստի և պարարվեստի դասարաններում սովորում են 345 աշակերտ, գեղանկարչության բաժինը 224, պարարվեստ 121, գյուղական համայնքում 102 աշակերտ: Դասարաններ են գործում նաև Հաղարծին, Թեղուտ, Խաչարձան և Աղավնավանք գյուղերում:

ՀՀ Տավուշի մարզպետի նախաձեռնությամբ մարզի բոլոր հանրակրթական դպրոցներում անց են կացվում Ազգային երգ ու պարի դասաժամեր: Դասավանդվող պարուսույցները նախապես անցել են վերապատրաստման դասընթացներ:

Երաժշտական, գեղարվեստի և արվեստի դպրոցները գրեթե համալրված են երաժշտական գործիքներով և նյութերով:

«Հանրապետության երաժշտական և արվեստի դպրոցների համար երաժշտական գործիքների ձեռքբերում» ծրագիրի շրջանակներում մարզի 7 ուսումնական հաստատությանը տրամադրվել է 10 երաժշտական գործիք.

2019թ. Դիլիջանի Հովհ. Շարամբեյանի անվան գեղարվեստի դպրոցը Դրամաշնորհային ծրագրով դպրոցի համալրել է պարի համույթների պարային հագուստների թիվը:

Բագրատաշենի երաժշտական դպրոցը ձեռք է բերել համակարգիչ:

Դիլիջանի գեղարվեստի դպրոցում բացվել է խեցեգործության դասարան: Դպրոցի կերպարվեստի և պարարվեստի դասարաններում սովորում են 325 աշակերտ: Դասարաններ են գործում նաև Հաղարծին /94 աշ./,Թեղուտ /30 աշ./ Խաչարձան և Աղավնավանք/7 աշակերտ/ գյուղական բնակավայրերում:

Իջևանի երաժշտական դպրոցներում բացված ուդի և թառի դասարաններում ավելանում է աշակերտների քանակը, դպրոցում գործում է երկու երգչախումբ և ժողգործիքների համույթ:

Նպատակ ունենալով Կողբում զարգացնել մանկապատանեկան թատերարվեստը և տիկնիկային թատրոնը՝ «Կողբի մշակույթի կենտրոնի» սենյակներից մեկը վերակառուցվել է փոքր թատերական դահլիճի: Կառուցվել է փոքր բեմ, կատարվել է ներքին հարդարման աշխատանքներ, դահլիճը կահավորվել է նստարաններով և աթոռներով, ձեռք է բերվել բեմական վարագույրներ:

Այրումի երաժշտական դպրոցում բացվել է երգեցողության բաժին:

Կողբի մշակույթի կենտրոնում սկսել է գործել դհոլի դասարան:

2019թ. սեպտեմբերին Ազատամուտի արվեստի դպրոցում բացվել է ջութակի բաժին՝ ամերիկաբնակ հայ երաժիշտ-բարերարներ Շուշան Հակոբյանի և Ռուբեն Աղիյանի հովանավորությամբ:

Ազատամուտի մայր դպրոցին զուգահեռ գործում է նաև Լուսաձոր համայնքի ջութակի մասնաճյուղը: Ընդհանուր թվով քսանչորս (24) աշակերտ ընդունվեցին ջութակի բաժին, որոնցից յուրաքանչյուրը ստացավ անվանական ջութակ ՝ դարձյալ բարերարների ջանքերով, ինչպես նաև այդ աշակերտների համար իրագործվեց վեցամյա անվճար ուսուցում:

ՀՀ կրթության, գիտության, մշակույթի և սպորտի նախարարության և մարզպետարանի աջակցությամբ հոկտեմբերի 19-22-ը մարզում կայացավ «Արմմոնո Plus» հանրապետական 3-րդ թատերական փառատոնը: Փառատոնի մարզային փուլի շրջանակում Իջևանում, Բերդում, Նոյեմբերյանում և Դիլիջանում ցուցադրվեց «ԱԻՆ 911, լսում եմ Ձեզ» մոնոներկայացումը /բեմադրությունը` Արմեն Սարգսյանի, դերակատար` Լիանա Ավետիսյան/ և կայացավ հանդիպումներ թատերական գործիչների հետ:

Դեկտեմբերի 6-ին ընդդեմ գենդերային բռնության ակտիվության «Հանուն հավասար իրավունքի» ՀԿ-ի կողմից ԵՊՀ Իջևանի մասնաճյուղի դահլիճում կայացավ «Ես կին եմ» թատերական ներկայացումը /բեմադրող ռեժիսոր՝ Սուրեն Շահվերդյան:

Հունիսից-օգոստոս ամիսներին մարզում կազմակերպվել են «Երաժշտության տոն» խորագիրը կրող բացօթյա համերգային միջոցառումներ: Միջոցառումներին իրենց մասնակցությունն են ունեցել, ինչպես մարզի երգչախմբերը, համերգային համույթները, այնպես էլ մյուս մարզերի և Երևան քաղաքի թատերահամերգային համույթները:

«ԱՐՏ ՄՅՈՒԶԻՔ» արվեստի փառատոնին մասնակցել են մարզի երաժշտական դպրոցների շնորհալի սաները և մարզ վերադարձել պատվոգրերով, դիպլոմներով:

Մարզի երաժշտական դպրոցների ազգային նվագարանների համույթները մասնակցել են ազգային նվագարանների համույթների մրցույթ-փառատոնին, արժանացել տարբեր խրախուսական մրցանակների:

Մասնակցել են նաև «Վերածնունդ» միջազգային փառատոնին:

«Հայաստանի 10-րդ պարային օլիմպիադային» մասնակցել են մարզի մի քանի պարային համույթներ և տարբեր անվանակարգերում արժանացել առաջին կարգի մրցանակների:

2019թ. հոկտեմբերին «We Are One/Միասին» երգչախումբը Կողբի երաժշտական դպրոցի սաների մասնակցությամբ ելույթ ունեցավ Վրաստանի Հանրապետության Ռուսթավի քաղաքում և Աբխազիայում:

Գրադարանավարի օրը Կողբի թիվ 1 և թիվ 2 գրադարաններում բացվեցին քվեարկության համար պատրաստված արկղիկները: Տարին Թումանյանական էր, և ընթերցողների կողմից որոշվում էր Ամենայն հայոց բանաստեղծի ամենասիրելի ստեղծագործությունը: Ամենից շատ ձայներ հավաքած ստեղծագործությունը «Անուշ» պոեմն էր, ինչի արդյունքում իրականացվել է համապատասխան միջոցառում:

2019 թվականի օգոստոսին ՀՀ Շիրակի մարզպետարանի և «Արվեստը հանուն խաղաղության» հասարակական կազմակերպության կողմից կազմակերպված «Մինասի գույներով» խորագիրը կրող «Երիտասարդ նկարիչների միջազգային հինգերորդ պլեներ»-ին, որը նվիրված էր ականավոր նկարիչ Մինաս Ավետիսյանին, մարզից մասնակցել են երեք երիտասարդ նկարիչներ:

Դիլիջան համայնքում բնակվում են բազմաթիվ ստողծագործողներ,դեկորատիվ կիրառական արվեստի վարպետներ:Նրանց գործունեությունը խթանելու , ոլորտի զարգացմանը նպաստելու նպատակով Հովհաննես Շարամբեյանի անվան ժող.ստեղծագործության կենտրոնի Դիլիջանի մասնաճյուղում 2019թ. կազմակերպվել են անհատական ցուցահանդեսներ:

Տարվա արդյունքները ամփոփելու ժամանակ ՝ Հանրապետական,միջազգային մրցույթներում հաղթած, փառատոներին ակտիվ մասնակցած երաժիշտ-կատարողները նկարիչ ստեղծագործող երեխաները մարզպետի կողմից խրախուսվում են պատվոգրերով, շնորհակալագրերով, նվերներով:

Հայաստանի Հանրապետության Տավուշի մարզի ինչպես քաղաքային, այնպես էլ գյուղական համայնքների զարգացման և ներդրումների խրախուսման մասին օրենքների պահանջներին համապատասխան յուրաքանչյուր համայնքում ձևավորվել է մշտապես գործող՝ «Քաղաքաշինական և ներդրումների խրախուսման» խորհուրդ, որի ստեղծման նպատակն է յուրաքանչյուր համայնքի գլխավոր հատակագծի, գոտիավորման, համայնքի քաղաքաշինական կանոնադրության, ճարտարապետական լուծումների, քաղաքաշինական նախագծերի, համայնքի սեփականությունը հանդիսացող հողերի օտարման, վաձակալության, կառուցապատման, օգտագործման իրավունքով այլ ֆիզիկական և իրավաբանական անձանց տրամադրման, առաջարկվող ծրագրերի վերաբերյալ մասնագիտական եզրակացության տրամադրումն է, ինչպես նաև ՀՀ օրենսդրությամբ սահմանված՝ յուրաքանչյուր համայնքում քաղաքաշինական գործունեության նորմատիվ իրավական ակտերով սահմանված պայմանների և պահանջների իրականացման նկատմամբ ուսումնասիրություն իրականացնելը:

Համայնքների հուշարձանների պահպանման գոտիների, պատմամշակությաին հիմնավորման նախագծերի, հողերի նպատակային կամ գործառնական նշանակությունների փոփոխման համաձայնեցումները իրականացվել են և կիրականացվեն ՀՀ օրենսդրությամբ սահմանված կարգով և յուրաքանչյուր համայնքի նոր գլխավոր հատակագծի դրույթներին ու պահանջներին համապատասխան:

Մարզի համայնքներում գործող մշակույթի տների համույթներն ու անհատ կատարողները մարզպետարանի աջակցությամբ ակտիվ մասնակցություն են ունեցել բեմարվեստի ինչպես մանկապատանեկան հանրապետական տարբեր մրցույթ-փառատոներին, այնպես էլ տարածքային և մարզային մրցույթ-փառատոներին` արժանանալով դիպլոմների, պատվոգրերի:

Իջևանի մշակույթի տանը շարունակում են գործել ասմունքի և ժողովրդական, ազգագրական երգի խմբակները, գործում է պարի խումբը, մանկա-պատանեկան թատերական խմբակը:

Մարզում գործող ժող. նվագարանների լավագույն անհատ կատարողները, երգիչները, Դիլիջանի մշակույթի պալատում գործող փողային նվագախմբի երաժիշտները, մարզի լավագույն ասմունքողները պարբերաբար խրախուսվել են: Միջազգային մրցույթներում, փառատոներում, ցուցահանդեսներում մրցանակների արժանացած սաները և նրանց դասավանդող ուսուցիչները պարգևատրվել են թե դպրոցների տնօրինությունների, այնպես էլ մարզպետի կողմից տրված պատվոգրերով, հուշանվերներով, շնորհակալագրերով: Տարվա ընթացքում միջազգային մրցույթ-փառատոներում ձեռքբերումների համար դրամական պարգևի են արժանացել գեղարվստի և երաժշտական դպրոցների լավագույն ուսուցիչները:

Հուլիսի 1-ից Կողբում մեկնարկել է մեկամսյա պլեներ-սիմպոզիումը, որին մասնակցել են արվեստագետներ թե Հայաստանի տարբեր մարզերից և թե արտերկրից:

Նոյեմբերի 20-ին Կողբի մշակույթի կենտրոնում կայացել է Ալավերդու մշակույթի կենտրոնի «Լազուր» ժող. գործիքների համույթի ելույթը:

Ս/թ հոկտեմբերի 11-ին տեղի ունեցավ Զվարթնոց Հայ երգի մրցույթ-փառատոնը, որին Տավուշի մարզից մասնակցել է 350 հոգի: Մասնակիցներից 23-ին տրվել է «Մշակույթի զինվոր» պատվոգիր: Պատվոգրերը և դիպլոմները մասնակիցներին հաձնել է մարզպետ Հայկ Չոբանյանը:

Նոյեմբերյան քաղաքում, Բերդավան, Ոսկեվան և Բաղանիս գյուղերում գործում են փայտամշակման և փորագրության ուսումնական խմբակներ, որտեղ դասավանդում են տեղի վարպետները, պլանավորվել և անց են կացվել տեղական արհեստագործ վարպետների աշխատանքների ցուցահանդես-վաճառքներ:

Վարպետներին, նրանց ստեղծագործություններին բազմիցս անդրադարձել է թե լրատվությունը, թե հեռուստատեսությունը, ինչպես տեղական նշանակության, այնպես էլ հանրապետական:

Հայաստանի Հանրապետության կրթության, գիտության, մշակույթի և սպորտի նախարարություն է ներկայացվել նախարարության կողմից մշակված «Կրթական և մշակութային օբյեկտների հիմնանորոգման, կառուցման և արդիականացման համալիր ծրագրի» հայտը, ըստ օրինակելի ձևի, նշվել է մարզի 2020-2022 թթ. հիմնանորոգման, կառուցման կամ արդիականացման ենթակա մշակութային օբյեկտները:

2019թ. հոկտեմբերին Կողբ համայնքի խորքային պոմպակայանից սնուցվող ջրամբարից խմելու ջրագիծ է անցկացվել Կողբի Մշակույթի կենտրոնի համար:

Հիմնանորոգման և տեխնիկական վերազինման խնդիր ունեն Նոյեմբերյանի մշակույթի կենտրոնը և Գեղարվեստի դպրոցը, Ոսկեվանի մշակույթի տունը և Կոթիի մշակույթի կենտրոնը: Այդ մասին պատշաճ ձևով տեղեկացվել են պատկան մարմինները և բարեգործական կազմակերպություններ:

Օժանդակել է մշակութային օբյեկտների կառուցման աշխատանքներին:

Դիլիջանի մշակույթի պալատի շենքի հիմնանորոգման խնդիրը բազմիցս ներկայացվել է Լիազորված պետական մարմիններին, տարբեր կազմակերպությունների կողմից մի քանի անգամ կատարվել են շենքի չափագրման, հետազոտման աշխատանքներ, սակայն հարցին լուծում չի տրվել: Դիլիջան խոշորացված համայնքում հիմնանորոգման ենթակա են քաղաքի մշակույթի պալատի /շահագործման է հանձնվել 1972թ./ , Թեղուտ գյուղի մշակույթի տան շենքերը /կառուցվել է 1987 թ./: Մշակույթի պալատում, երաժշտական և գեղարվեստի դպրոցներում առկա են թեքահարթակներ: Թեքահարթակներ պետք է կառուցել Երկրագիտական թանգարանում, Հաղարծնի մշակույթի տանը, Կամո և Շամախյան թաղամասերի ակումբներում:

Դիլիջանի մշակույթի պալատում, երաժշտական և գեղարվեստի դպրոցներում առկա են թեքահարթակներ: Թեքահարթակներ պետք է կառուցել Երկրագիտական թանգարանում, Հաղարծնի մշակույթի տանը, Կամո և Շամախյան թաղամասերի ակումբներում:

ՀՀ ԿԳՄՍ նախարարություն է ներկայացվել մարզի մշակութային միջոցառումների 2020-2022 թվականների միջնաժամկետ ծախսերի ծրագրերի հայտերը` բյուջետային ֆինանսավորման հայտերի կազմման մեթոդական ցուցումներին համապատասխան:

ՀՀ ԿԳՄՍ է ներկայացվել արվեստի բնագավառում մեր մարզի շնորհալի երեխաների վերաբերյալ տեղեկույթ:

ՀՀ ԿԳՄՍ նախարարություն է ներկայացվել տեղեկույթ արվեստի բնագավառում մեր մարզի ֆիզիկական սահմանափակ կարողություններ ունեցող շնորհալի երեխաների վերաբերյալ:

Մասնակի վերանորոգվել է Բագրատաշենի երաժշտական դպրոցը /250 հազ. դրամ/:

Իջևանի մարզային գրադարանին Հայաստանի Ազգային գրադարանը տրամադրել է 5 գրապահարան՝ 140 000 դրամ արժողությամբ, 30 աթոռ՝ ընդհանուր 270 000 դրամ արժողությամբ:

Նախատեսվել է Դիլիջան համայնքի Թեղուտ բնակավայրի ակումբի շենքի տանիքի վերանորոգում / 6 մլն.197,6 հազ. դրամ/:

Ընթացքի մեջ է Այրում համայնքի մշակույթի կենտրոնի հիմնանորոգումը /«Կամրջակ» բարեգործական հիմնադրամ՝ նախատեսված՝ 65 մլն. դրամ, փաստացի՝ 14 մլն.դրամ/, իսկ 1,5 մլն. համայնքային բյուջե/:

2019թ. աշխատանքային տարում Աչաջուրի համայնքային գրադարանը համալրվել, կահավորվել և տեխնիկապես վերազինվել է Խնկո-Ապոր անվան միջազգային մանկական գրադարանի «BBY YAMADA» /մոտ 5մլն. դրամ/ Տավուշի մարզպետարանի /մոտ 500 հազ. դրամ/ և Աչաջուրի համայնքապետարանի / մոտ 600 հազ. դրամ/ աջակցությանբ:

ՀՕՖ-ի կողմից հիմնանորոգվել է Դիլիջանի արվեստի պետական քոլեջը /գույք և գործիքներ՝ 26 մլն 617 հազ. 200 դրամ, շինարարություն՝ 374 մլն. 243 հազ. 088 դրամ/:

**ԿՐԹՈՒԹՅԱՆ ,ՄՇԱԿՈՒՅԹԻ ԵՎ ՍՊՈՐՏԻ**

**ՎԱՐՉՈՒԹՅԱՆ ՊԵՏԻ Ժ/Պ Մ. ՂԱԶՈՒՄՅԱՆ**